SL Uradni list Evropske unije L 137/10

IZVEDBENA UREDBA KOMISIJE (EU) 2016/824

z dne 25. maja 2016

o določitvi izvedbenih tehničnih standardov glede vsebine in oblike opisa delovanja večstranskih sistemov trgovanja in organiziranih sistemov trgovanja ter priglasitve Evropskemu organu za vrednostne papirje in trge v skladu z Direktivo 2014/65/EU Evropskega parlamenta in Sveta o trgih finančnih instrumentov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (1) ter zlasti tretjega pododstavka člena 18(11) Direktive;

ob upoštevanju naslednjega:

(1) Pomembno je priznati potrebo pristojnih organov, da prejmejo popolne informacije o namenu, strukturi in organizaciji večstranskih sistemov trgovanja (MTF) in organiziranih sistemov trgovanja (OTF), ki jih bodo morali nadzorovati, da zagotovijo učinkovito in pravilno delovanje finančnih trgov.

(2) Navedene informacije bi morale temeljiti na informacijah, ki bi jih morala predložiti investicijska podjetja ali upravljavci trga v okviru splošnih zahtev za pridobitev dovoljenja v skladu z Direktivo 2014/65/EU. Osredotočene bi morale biti predvsem na določene funkcije sistema trgovanja, da bi pristojnim organom omogočile, da ocenijo, ali sistem ustreza opredelitvi MTF ali OTF, in da ocenijo njegovo skladnost s specifičnimi zahtevami za mesta trgovanja iz Direktive 2014/65/EU in Uredbe (EU) št. 600/2014 Evropskega parlamenta in Sveta (2). Zahteva po podrobnem opisu ne bi smela vplivati na obveznost investicijskega podjetja ali upravljavca trga, da svojemu pristojnemu organu predloži druge informacije, ki se zahtevajo v skladu z Direktivo 2014/65/EU in Uredbo (EU) št. 600/2014, ali na pravice pristojnih organov, da zahtevajo druge informacije v okviru stalnega nadzora nad mesti trgovanja.

(3) Informacije, ki jih prejmejo pristojni organi, bi morale zagotoviti enotno zbiranje podrobnih opisov delovanja MTF ali OTF v skladu z Direktivo 2014/65/EU ter doseči učinkovito obdelavo informacij za obstoječe MTF, ki že poslujejo v skladu z nacionalnim dovoljenjem v trenutku, ko bo začela veljati zahteva po predložitvi podrobnega opisa.

(4) Ker se zagonski trgi MSP razlikujejo od drugih MTF, saj zanje v skladu z Direktivo 2014/65/EU veljajo dodatna pravila, je nujno, da zagonski trgi MTF predložijo dodatne informacije.

(5) Ker se OTF razlikujejo od MTF, saj lahko upravljavec v postopku trgovanja uporabi diskrecijska pravila, in ker bo upravljavec OTF odgovoren uporabnikom sistema, bi OTF morali predložiti dodatne informacije.

(6) Da bi zagotovili učinkovito obdelavo, bi se morale zahtevane informacije predložiti v elektronski obliki.

(7) Da bi lahko Evropski organ za vrednostne papirje in trge (ESMA) lažje objavil seznam vseh MTF in OTF v Uniji skupaj z informacijah o storitvah, ki jih ponujajo, in edinstveno identifikacijsko kodo, bi bilo treba za navedene informacije uporabiti standardno predlogo.

(8) Zaradi doslednosti in za zagotavljanje nemotenega delovanja finančnih trgov je nujno, da določbe iz te uredbe in povezane nacionalne določbe, s katerimi se Direktiva 2014/65/EU prenaša v nacionalno zakonodajo, veljajo od istega datuma.

(9) Vsi osebni podatki, ki se predložijo v skladu s to uredbo, bi se morali uporabiti za določene, jasne in zakonite namene in se ne bi smeli obdelovati na način, ki ni združljiv s temi nameni. V skladu s členom 6 Direktive 95/46/ES Evropskega parlamenta in Sveta (3) se osebni podatki hranijo le toliko časa, kot je potrebno za namene izvajanja nadzorne funkcije, določi pa se tudi najdaljše obdobje hrambe.

(10) Ta uredba temelji na osnutkih izvedbenih tehničnih standardov, ki jih je ESMA predložila Komisiji.

(11) ESMA je o osnutkih izvedbenih tehničnih standardov, na katerih temelji ta uredba, opravila javna posvetovanja, analizirala morebitne z njimi povezane stroške in koristi ter zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (4) –

SPREJELA NASLEDNJO UREDBO:

Člen 1

Opredelitev pojmov

V tej uredbi se uporabljajo naslednje opredelitve pojmov:

1. „zadevni upravljavec“ pomeni: (a) investicijsko podjetje, ki upravlja večstranski sistem trgovanja (MTF); (b) investicijsko podjetje, ki upravlja organiziran sistem trgovanja (OTF); (c) upravljavca trga, ki upravlja MTF; (d) upravljavca trga, ki upravlja OTF;

2. „razredi finančnih instrumentov“ pomeni kategorije finančnih instrumentov, kot so določene v oddelku C Priloge I k Direktivi 2014/65/EU.

Člen 2

Informacije, se predložijo o MTF in OTF

1. Zadevni upravljavec svojemu pristojnemu organu predložiti naslednje informacije:

(a) razrede finančnih instrumentov, s katerimi se trguje v MTF ali OTF;

(b) pravila in postopke za uvrstitev finančnih instrumentov v trgovanje, skupaj s podatki o ureditvah, ki se uporabljajo za javno objavo navedenih informacij;

(c) pravila in postopke za zagotavljanje objektivnega in nediskriminatornega dostopa do sistemov trgovanja, skupaj s podatki o ureditvah, ki se uporabljajo za javno objavo navedenih informacij;

(d) ukrepe in postopke za zagotavljanje, da imajo uporabniki MTF ali OTF na voljo dovolj javno dostopnih informacij, ki omogočajo investicijsko presojo, pri čemer se upoštevajo narava uporabnikov in razredi finančnih instrumentov, s katerimi se trguje;

(e) sisteme, postopke in ureditve za zagotavljanje skladnosti s pogoji iz členov 48 in 49 Direktive 2014/65/EU;

(f) podroben opis vseh ureditev za lažje zagotavljanje likvidnosti sistemom, kot so sheme za vzdrževanje trga;

(g) ureditve in postopke za spremljanje poslov v skladu s členom 31 Direktive 2014/65/EU;

(h) pravila in postopke za začasno ustavitev trgovanja s finančnimi instrumenti in njihov umik iz trgovanja v skladu s členom 32 Direktive 2014/65/EU;

(i) ureditve za izpolnjevanje obveznosti o preglednosti pred trgovanjem in po njem, ki veljajo za finančne instrumente, s katerimi se trguje, in trgovanje v MTF ali OTF; navedenim informacijam morajo biti priložene informacije o morebitni načrtovani uporabi opustitev v skladu s členoma 4 in 9 Uredbe (EU) št. 600/2014 in odloga objave v skladu s členoma 7 in 11 navedene uredbe;

(j) ureditve za učinkovito poravnavo poslov, izvedenih v okviru njegovih sistemov, in za zagotavljanje, da se uporabniki zavedajo svojih obveznosti v zvezi s tem;

(k) seznam članov ali udeležencev MTF ali OTF, ki ga upravlja.

2. Zadevni upravljavec svojemu pristojnemu organu predloži podroben opis delovanja svojega sistema trgovanja, v katerem navede:

(a) ali sistem predstavlja sistem za glasovno, elektronsko ali hibridno trgovanje;

(b) v primeru sistema za elektronsko ali hibridno trgovanje: naravo vsakega algoritma ali programa, ki se uporablja za povezovanje in izvrševanje trgovskih interesov;

(c) v primeru sistema za glasovno trgovanje: pravila in protokole, ki se uporabljajo za povezovanje in izvrševanje trgovskih interesov;

(d) opis s pojasnilom, kako sistem trgovanja izpolnjuje vsak element opredelitve MTF ali OTF.

3. Zadevni upravljavec svojemu pristojnemu organu predloži informacije o tem, kako in v katerih primerih bo delovanje MTF ali OTF povzročilo potencialna navzkrižja med interesi MTF ali OTF, interesi upravljavca ali lastnikov in nemotenim poslovanjem MTF ali OTF. Zadevni upravljavec navede postopke in ureditve za skladnost z zahtevami iz člena 18(4) Direktive 2014/65/EU.

4. Zadevni upravljavec svojemu pristojnemu organu predloži naslednje informacije o dogovorih o zunanjem izvajanju, ki so povezani z upravljanjem, delovanjem ali nadziranjem MTF ali OTF:

(a) organizacijski ukrepi za opredelitev tveganj v zvezi z dejavnostmi, oddanimi v zunanje izvajanje, in za spremljanje teh dejavnosti;

(b) pogodbeni dogovor med zadevnim upravljavcem in subjektom, ki zagotavlja storitve, oddane v zunanje izvajanje, v katerem so navedene narava, obseg, cilji in sporazumi o ravni storitve.

5. Zadevni upravljavec svojemu pristojnemu organu predloži informacije o povezavah z reguliranim trgom, MTF, OTF ali sistematičnim internalizatorjem, ki so v lasti istega zadevnega upravljavca, ali o njihovih udeležbah.

Člen 3

Dodatne informacije, ki se predložijo o MTF

Zadevni upravljavec poleg informacij iz člena 2 svojemu pristojnemu organu predloži naslednje informacije v zvezi z zahtevami iz člena 19(3) Direktive 2014/65/EU:

(a) opis ureditev in sistemov, ki se izvajajo za upravljanje tveganj, ki jim je izpostavljen upravljavec, za prepoznavanje vseh pomembnih tveganj za njegovo delovanje in uvedbo učinkovitih ukrepov za blažitev teh tveganj;

(b) opis ureditev, ki se izvajajo za omogočanje učinkovitega in pravočasnega zaključka poslov, ki se izvršijo v okviru sistemov upravljavca;

(c) opis finančnih virov, ki se štejejo kot zadostni za omogočanje pravilnega delovanja upravljavca, ob upoštevanju narave in obsega poslov, sklenjenih na trgu, ter obsega in stopnje tveganj, ki jim je izpostavljen upravljavec.

Člen 4

Informacije, ki se predložijo o MTF, ki že poslujejo

V primeru investicijskega podjetja ali upravljavca trga z dovoljenjem za upravljanje MTF v skladu s členom 5 Direktive 2004/39/ES Evropskega parlamenta in Sveta (5), ki posluje na datum začetka te uredbe, navedeno podjetje ali upravljavec predloži informacije iz členov 2 in 3 te uredbe, kjer je to potrebno:

(a) da se popravijo, posodobijo ali pojasnijo informacije, ki jih je zadevni upravljavec že posredoval svojemu pristojnemu organu;

(b) da se dokaže skladnost z obveznostmi iz Direktive 2014/65/EU in Uredbe (EU) št. 600/2014, ki se niso uporabljale za MTF pred začetkom veljavnosti te uredbe.

Člen 5

Dodatne informacije, ki se predložijo o MTF za njihovo registracijo kot zagonski trg MSP

Zadevni upravljavec v primeru, da zaprosi za registracijo MTF kot zagonskega trga MSP, zagotovi, da informacije, predložene v skladu s členoma 2 in 3, jasno opredeljujejo, katero trgovanje ali ureditve se uporabljajo za zagonski trg MSP.

Člen 6

Dodatne informacije, ki se predložijo o OTF

Zadevni upravljavec, ki upravlja OTF, svojemu pristojnemu organu poleg informacij iz člena 2 predloži naslednje informacije:

(a) informacije o tem, ali je v njegovem OTF v vzdrževanje trga vključeno drugo investicijsko podjetje v okviru samostojne dejavnosti v skladu s členom 20(5) Direktive 2014/65/EU;

(b) podroben opis, kako in v katerih okoliščinah naročila v OTF izvršuje diskrecijsko v skladu s členom 20(6) Direktive 2014/65/EU;

(c) pravila, postopke in protokole, ki upravljavcu omogočajo, da trgovske interese člana ali udeleženca usmeri izven trgovanja v OTF;

(d) opis uporabe trgovanja s hkratnim nakupom in prodajo, ki je skladno s členom 20(7) Direktive 2014/65/EU;

(e) pravila in postopke za zagotavljanje skladnosti s členi 24, 25, 27 in 28 Direktive 2014/65/EU za posle, sklenjene v OTF, kadar se navedena pravila uporabljajo za zadevnega upravljavca v zvezi z uporabnikom OTF.

Člen 7

Informacije o posameznih razredih finančnih instrumentov

Kadar zadevni upravljavec MTF ali OTF za različne razrede finančnih instrumentov uporablja različna pravila, predloži informacije, ki jih zahteva ta uredba, ločeno za vsak razred finančnih instrumentov.

Člen 8

Pomembne spremembe

1. Zadevni upravljavec svojemu pristojnemu organu predloži opis vseh pomembnih sprememb informacij, ki jih je predhodno posredoval v skladu s to uredbo in ki bi bile pomembne za oceno skladnosti navedenega upravljavca z Direktivo 2014/65/EU in Uredbo (EU) št. 600/2014.

2. Kadar zadevni upravljavec svojemu pristojnemu organu pošlje nove informacije, da bi popravil, posodobil ali pojasnil informacije, ki jih je že posredoval v skladu s to uredbo, mu ni treba vključiti informacij, ki so nepomembne ali tehnične narave in niso pomembne za oceno njegove skladnosti z Direktivo 2014/65/EU ali Uredbo (EU) št. 600/2014.

3. Investicijsko podjetje ali upravljavec trga z dovoljenjem za upravljanje MTF v skladu z Direktivo 2004/39/ES, ki deluje na datum začetka veljavnosti te uredbe, poleg sprememb iz odstavka 1 svojemu pristojnemu organu predloži opis vseh pomembnih sprememb informacij, ki mu jih je že posredoval v zvezi z navedenim MTF v skladu z navedeno direktivo.

Člen 9

Oblika za predložitev opisa

1. Če zadevni upravljavec pristojnemu organu predloži opis delovanja MTF ali OTF, ki ga upravlja, kot je določeno s to uredbo, v svojo predložitev vključi jasna sklicevanja, ki izpolnjujejo zahteve predloge iz preglednice 1 Priloge.

2. Zadevni upravljavec pri predložitvi informacij, ki se zahtevajo v skladu s to uredbo, vključi sklicevanja na ustrezne določbe pravil svojega MTF ali OTF, dogovorov ali pogodb z udeleženci ali zadevnimi tretjimi osebami ter notranjih postopkov ali politik.

3. Zadevni upravljavec informacije, ki se zahtevajo v skladu s to uredbo, svojemu pristojnemu organu predloži v elektronski obliki.

4. Pri predložitvi informacij, ki se zahtevajo v skladu s to uredbo, zadevni upravljavec:

(a) označi vsak dokument, ki ga predloži, z edinstveno referenčno številko;

(b) zagotovi, da je v informacijah, ki jih predloži, jasno navedeno, na katere specifične zahteve te uredbe se nanašajo in v katerem dokumentu so navedene, pri čemer navede edinstveno referenčno številko, s katero identificira dokument;

(c) zagotovi, da je dejstvo, da zanj zahteva iz te uredbe ne velja, navedeno skupaj s pojasnilom;

(d) predloži navedene informacije v obliki, ki je navedena v preglednici 1 Priloge.

5. Če se opis predloži v okviru zahteve za dovoljenje, subjekt, ki zaprosi za dovoljenje za zagotavljanje več kot ene storitve hkrati, predloži en zahtevek, v katerem jasno opredeli storitve, na katere se nanašajo zagotovljene informacije. Če je isti dokument del več zahtev za izdajo dovoljenja, se za namen zagotavljanja informacij v obliki iz preglednice 1 Priloge uporabi ista referenčna številka pri predložitvi istega dokumenta za več zahtevkov.

Člen 10

Priglasitev ESMA

Pristojni organ obvesti ESMA o izdaji dovoljenja zadevnemu upravljavcu kot MTF ali OTF v elektronski obliki in v obliki, določeni v preglednici 2 Priloge.

Člen 11

Začetek veljavnosti in uporaba

Ta uredba začne veljati dvajseti dan po objavi v Uradnem listu Evropske unije.

Uporablja se od datuma, navedenega v drugem pododstavku člena 93(1) Direktive 2014/65/EU.

Ta uredba je v celoti zavezujoča in se neposredno uporablja v vseh državah članicah. V Bruslju, 25. maja 2016 Za Komisijo Predsednik Jean-Claude JUNCKER

(1) UL L 173, 12.6.2014, str. 349.

(2) Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).

(3) Direktiva Evropskega parlamenta in Sveta 95/46/ES z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (UL L 281, 23.11.1995, str. 31).

(4) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).

(5) Direktiva 2004/39/ES Evropskega parlamenta in Sveta z dne 21. aprila 2004 o trgih finančnih instrumentov in o spremembah Direktiv Sveta 85/611/EGS, 93/6/EGS in Direktive 2000/12/ES Evropskega parlamenta in Sveta ter o razveljavitvi Direktive Sveta 93/22/EGS (UL L 145, 30.4.2004, str. 1).